DT Ratchet EXP - a kevesebb néha több |
Lehet még tovább fejleszteni azt, ami technikailag így is kiváló? Úgy tűnik a DT Swiss mérnökeinek sikerült: új reteszelő mechanizmust hoztak létre, amit Ratchet EXP-re kereszteltek. Ez a Ratchet System továbbfejlesztett változata és amellett, hogy sikerült kevesebb alkatrészből egyszerűbben, súlymegtakarítással összehozni, még a merevségén is növeltek. Az újdonság a 180-as agycsaládban mutatkozik be, előreláthatólag ősztől lesz elérhető a boltok polcain.
Vegyük sorra min változtattak Svájcban. Első körben szerszámmentes karbantartást ígér az újdonság, nagyban megkönnyítik a szétszerelést az újratervezett zárókupakok.
De nem csak a kupakok távolíthatóak el célszerszám nélkül, hanem a szabadonfutó is egyszerűen cserélhető. Gyakorlatilag az összes ismert rendszert támogatja Sram-Shimano-Campagnolo vonalon is.
Kevesebb alkatrész, kisebb súly! Habár az agytest nem karbonból, hanem alumíniumból készül, mégis sikerült súlyt megtakarítani az új rendszerrel. Míg a régi Ratchet két napkerékből és két kónuszos rugóból áll, az EXP esetén csak egy napkerék és egy normál rugó végzi a reteszelést, a belső menetes részbe integrálták az ellendarabot, sőt ez maga a csapágyház is.
Fent az új EXP, lent a hagyományos Ratchet System látható
Az új rendszerben csak egy napkerék végez mozgást, amit a rugó csak párhuzamosan tud nyomni, így gyorsult a zárási mechanizmus és ezáltal javult a megbízhatóság is. A hagyományos agyaknál jellemző 2-3 kalapácsos rendszer egyszerre két-három helyen tud zárni, míg a Ratchet EXP 36! vagy opcionálisan 54! helyen teszi.
S még egy lenyűgöző újítást eszközöltek: az ellendarab házába a SINC kerámiacsapágyat is beleültették, így nagyobb távolságot tudtak elérni a két csapágy között, tehát növelni tudtak a merevségen is, nem is keveset, a papírforma szerint 15%-ot.
A DT Swiss 180 agyak csak egyenes fejű küllők fogadására alkalmasak, elérhetőek lesznek a következő kiszerelésekben:
MTB Centerlock tárcsafelfogatással (első 94 gramm, hátsó 185 gramm)
Road Centerlock tárcsafelfogatással (első 92 gramm, hátsó 180 gramm)
Road tárcsafékfelfogatás nélkül (első 87 gramm, hátsó 175 gramm)
Az áruk előreláthatólag 85 900 forint és 179 900 forint lesz, ami nagyjából 15%-kal olcsóbb, mint az előző kiadás.
Végül videó formátumban a fentebb bemutatottak:
További információk a forgalmazó honlapjára továbblépve lesznek elérhetők.